ALEKSANDRA Kolarić, jedna od poznatijih članica SDP-a, rekla je da je danas poslijepodne napustila tu stranku.

Kolarić, koja je žestoka kritičarka predsjednika SDP-a Davora Bernardića, rekla je da je danas poslijepodne izašla iz (još uvijek) najjače oporbene stranke.

"U SDP-u je game over", rekla je Kolarić nakon što ju je novinar N1 pitao može li se situacija u SDP-u usporediti sa sutrašnjim Danom mrtvih.

"Za razliku od faca koje prelaze Bandiću, ja sam imala preplaćenu članarinu"

Danas poslijepodne sam izašla iz SDP-a. Poslala sam mail predsjedniku stranke, glavnom tajniku i predsjedniku zagrebačkog ogranka SDP-a", rekla je Kolarić u razgovoru za N1.

"Rekla sam da im prepuštam i preplaćenu članarinu. Za razliku od ovih faca koje prelaze Bandiću, ja sam imala preplaćenu članarinu", rekla je Kolarić aludirajući na današnje "pretrčavanje" bivše SDP-ovke Milanke Opačić u saborski klub stranke Milana Bandića.

Na pitanje novinara je li se čula s nekim iz stranke, Kolarić je rekla: "Ne s oligarhijom i vodstvom. Čula sam se s dosta ljudi jer sam pred tjedan-dva, kad sam ovo odlučila, htjela reći ljudima koje cijenim, do kojih mi je stalo."

Tekst se nastavlja ispod oglasa

"Odluku sam donijela prije zadnje sjednice Glavnog odbora, onda su me zvali ljudi, koji su znali za moju odluku, pričekaj još malo, naći ćemo način da smijenimo predsjednika. Rekla sam dobro, dan-dva ne čine razliku. Nisam bila sigurna u ishod, pokazalo se kao paceraj", rekla je Kolarić.

"Sadašnji SDP suvišan je za Hrvatsku, posvećujem se poslu i obitelji"

"Procjenjujem da je SDP ovakav kakav je sada potpuno suvišna organizacija za Hrvatsku. SDP niti želi niti može činiti da bude alat za mijenjanje društva. I bivše i sadašnje vodstvo snose odgovornost za to. Nisam mogla sama sebi naći niti jedan razlog zašto bih ostala u toj organizaciji", dodala je te najavila svoju političku pasivizaciju.

"Na političkoj sceni trenutno ne vidim niti jednu stranku koja može ovo društvo povesti u nužne promjene. Do daljnjega ću se posvetiti svojem poslu i svojoj obitelji", rekla je Kolarić.

Njezin zadnji pokušaj aktivnijeg političkog angažmana u SDP-u bio je kandidatura za predsjednicu zagrebačke organizacije, no izgubila je u prvome krugu, a u konačnici je pobjedu odnio Gordan Maras.